Jesper Petersen (S), 2025-12-17:
Vi ser overalt i verden og også på vores eget kontinent, at klimakrisen forårsager ekstreme vejrfænomener, der bliver stadig mere almindelige.
Stormfloder, tørke og enorme skovbrande er efterhånden tilbagevendende fænomener hver sommer i Europa.
Andre lande på andre kontinenter kan blive mere og mere ustabile som følge af klimaforandringer, så det simpelt hen bliver sværere at leve der.
Det er i sig selv skidt for de mennesker, der bor der, men øget politisk ustabilitet og øget migration vil jo også ramme os i Europa.
Uden handling vil konsekvenserne af klimakrisen kun blive værre.
Derfor synes jeg også, vi kan være stolte over, at vi i Danmark har sat en række meget ambitiøse klimamål, og at vi ser ud til at kunne opfylde dem.
Men vi er ikke i mål endnu.
Der er fortsat et betydeligt arbejde, der skal gøres, hvis vi skal nå helt dertil.
Regeringen hviler ikke på laurbærrene.
Derfor har vi i år bl.a. gennemført aftalen om øget brug af overskudsvarme og forlænget rabatten på elbiler i forbindelse med den finanslov, der er indgået og nu stemt igennem i Folketinget for et par dage siden.
Der er blevet indgået en aftale om et nyt udbud af havvindmøller og truffet aftale om et brintrør til Tyskland, og for nylig har de dernede så også besluttet at øge støtten til at købe brint, f.eks. fra Danmark.
Den grønne omstilling handler ikke kun om klima og miljø.
Den handler også om Europas sikkerhed.
Det er lykkedes Danmark at blive uafhængig af russisk gas, og under Danmarks EU-formandskab og med den danske kommissær Dan Jørgensen i spidsen er det jo også for nylig lykkedes at få vedtaget et totalforbud mod og en europæisk udfasning af russisk gas.
Med EU-formandskabet har vi desuden leveret væsentlige andre resultater, bl.a. har vi været med til at vedtage en vigtig aftale om at nedbringe Europas samlede udledninger med 90 pct. i 2040.
Man kunne selvfølgelig ønske sig, at der blev gjort endnu mere, men i lyset af den politiske situation i Europa er det en flot og fremsynet aftale.
Jeg synes, det er godt og rigtigt, at der fra starten af debatten her er partier, der også giver et anerkendende nik til ministeren for det resultat under dansk EU-formandskab.
Det var ikke givet, at det endte, som det gjorde.
Også herhjemme ser vi den tendens, for det er desværre ikke alle partier, der deler ambitionen om at sikre, at den grønne omstilling bliver en realitet for både klimaets og vores forsyningssikkerheds skyld.
Hvis der skulle opstå et blåt flertal efter et valg, er det tydeligt, at vi klimapolitisk vil gå baglæns i Danmark.
Vi har tidligere set, hvor lille betydning den grønne omstilling havde under blå regeringer, og når man læser det såkaldte blå fundament, tyder intet på, at der er sket nævneværdige ændringer, siden de partier sidst havde regeringsmagten.
Så også af den grund er det jo væsentligt, at vi diskuterer de her ting, og at der forhåbentlig fortsat er en socialdemokratisk ledet regering efter det kommende valg.
Det har vi jo nu nogle måneder foran os til at have en debat forud for og jo siden afvente vælgernes dom.
I hvert fald på klimaområdet synes jeg det som sagt er tydeligt, at vi kommer til at gå baglæns, skulle der blive en blå regering.
Jeg vil til slut læse et forslag til vedtagelse op på vegne af Socialdemokratiet, Venstre og Moderaterne.
Det lyder: Forslag til vedtagelse »Danmark tager ansvar for den langsigtede klimaindsats – både nationalt og i internationale fora.
Regeringen og Folketingets partier i forskellige konstellationer har med en række aftaler indfriet 2025-målet og vist vejen til indfrielsen af 2030-målet, som dog fortsat kræver en væsentlig implementeringsindsats.
Dette er vigtige milepæle hen imod klimaneutralitet.
Folketinget finder, at Danmark fortsat skal sende et signal til omverdenen om behovet for ambitiøs klimapolitik og vise, at indfrielsen af langsigtede klimamål kan forenes med et konkurrencedygtigt erhvervsliv og social sammenhængskraft.
Folketinget ønsker, at også et nyt klimamål for 2035 skal være et af verdens mest ambitiøse.
Regeringen har foreslået dette og prioriteret finansiering til dets indfrielse, så mål og midler hænger sammen.
Folketinget finder det positivt, at der under dansk EU-formandskab er skabt et kompromis om et ambitiøst klimamål for 2040, der samtidig tager hensyn til den europæiske konkurrenceevne.
Aftalen sender et vigtigt signal til det globale samfund.«
Der skulle vi gerne holde os inden for de antal ord, den må være på.